Ses vas oor wapens, meer as R1 miljoen se dwelms | Maroela Media
Ses vas oor wapens, meer as R1 miljoen se dwelms
Die polisie het op R1 miljoen se dagga en R129 950 se heroïen beslag gelê,. Foto: Verskaf
Ses verdagtes, tussen 23 en 35 jaar oud, kom na verwagting Donderdag in die Kaapse landdroshof voor op aanklagte van dwelmhandel en die besit van ongelisensieerde vuurwapens en ammunisie.
Kaapstad se teenbende-eenheid, wat verlede week van stapel gestuur is, het die verdagtes Dinsdag in Philippi op die Kaapse Vlakte in hegtenis geneem.
Lt.kol. André Traut, Wes-Kaapse polisiewoordvoerder, sê die polisie het op drie ongelisensieerde vuurwapens en 'n groot hoeveelheid dwelms beslag gelê.
"Ons vorder in die stryd teen bendebedrywighede in die Wes-Kaap," sê Traut, "soos bewys is deur die inhegtenisneming deur die teenbende-eenheid van ses verdagtes in Philippi met drie ongelisensieerde vuurwapens en dwelms ter waarde van R1 129 950 [in hul besit]."
Lede van die nuwe eenheid het 'n woonplek in die plakkerskamp Oasis deursoek nadat hulle 'n wenk ontvang het.
"Die optrede het gelei tot die ontdekking van twee 9 mm-pistole, 'n .45-kaliberpistool, 70 patrone, dagga ter waarde van R1 miljoen en heroïen met 'n geskatte straatwaarde van R129 950," sê Traut. "Hulle het ook beslag gelê op ses selfone en R11 550 kontant, blykbaar die opbrengs van dwelmhandel."